10.12.20

Annwyl Riant / Warchodwr,

Mawr obeithiwn eich bod yn cadw’n iach ac yn ddiogel. Mae’r cyfnod hwn yn un anodd iawn i bawb yn y gymuned ar draws Wrecsam ac fe wyddom oll fod Covid-19 wedi cael effaith sylweddol ar sawl agwedd o’n bywydau.

Pwrpas y llythyr hwn yw rhoi gwybodaeth ichi am effaith Covid-19 ar drefniadau diwedd tymor yr ysgol.

Mae achosion o Covid wedi tarfu ar addysg llawer o ddisgyblion y tymor hwn ac yn parhau i wneud hynny wrth i nifer yr achosion godi ymysg plant ac oedolion ar draws y sir. O ganlyniad, mae llawer o blant a phobl ifanc wedi gorfod hunan-ynysu. Rwy’n sicr y byddech fel fi yn dymuno diolch i staff ein hysgolion sydd wedi gweithio’n galed iawn i gynnal safonau diogelwch tyn a gwneud popeth o fewn eu gallu i ddarparu addysg o safon. Gwerthfawrogwn yn fawr eich cefnogaeth gyson yn y sefyllfa hon.

Mae holl aelodau’r Gymuned Addysg yn bryderus am y cynnydd yn niferoedd yr achosion a’r effaith mae hyn yn ei gael ar blant a theuluoedd. O’r herwydd, cytunwyd gyda’r Awdurdod Lleol y **bydd dysgu wyneb-yn-wyneb yn dod i ben i bob disgybl ar ddiwedd dydd Mercher, y 16eg o Ragfyr ac y bydd dysgu ar lein yn digwydd ar yr 17eg a’r 18fed ar gyfer pob disgybl.**

Mae’r awdurdod lleol a chymuned ein hysgol yn ymroddedig i gynnig y ddarpariaeth orau o dan amgylchiadau sy’n gynyddol heriol ac rydym yn deall pa mor bryderus yw’r sefyllfa i chi.

Mawr obeithiaf y byddwch i gyd yn mwynhau Nadolig diogel gyda’ch teulu ac y gallwn edrych ymlaen gyda’n gilydd am sefyllfa well yn y flwyddyn newydd.

Yn gywir,

Nerys Davies

Pennaeth